APCO พุ่งกระฉูด 18% นิวไฮรอบ 11 เดือน ลั่นรายได้ปีนี้โต 30-50%
APCO พุ่งกระฉูด 18% นิวไฮรอบ 11 เดือน กางแผนปีนี้รายได้โต 30-50% รักษาอัตรากำไรขั้นต้น 80% มุ่งนวัตกรรมวัฒนชีวาย้อนวัย ตั้งเป้าสมาชิก 20,000 คน ภายในก.ย.นี้
APCO พุ่งกระฉูด 18% นิวไฮรอบ 11 เดือน กางแผนปีนี้รายได้โต 30-50% รักษาอัตรากำไรขั้นต้น 80% มุ่งนวัตกรรมวัฒนชีวาย้อนวัย
27 ม.ค. 2566

ผู้สื่อข่าวรายงานว่า วันนี้(27ม.ค.66)บริษัท เอเชียน ไฟย์โตซูติคอลส์ จำกัด (มหาชน) หรือ APCO ณ เวลา 16:16 น. อยู่ที่ระดับ 5.90 บาท บวก 0.90 บาท หรือ 18.00% ราคาสุงสุด  6.45 บาท ราคาต่ำสุด 5.00 บาท ด้วยมูลค่าซื้อขาย 57.73 ล้านบาท ราคาหุ้นนิวไฮในรอบ 11 เดือน โดยเทียบตั้งแต่หุ้นยืนที่ระดับ 6.05 บาท เมื่อวันที่ 4 ก.พ.65

โดยก่อนหน้านี้ศ.ดร.พิเชษฐ์ วิริยะจิตรา ประธานเจ้าหน้าที่บริหาร APCO เปิดเผยว่า ทิศทางธุรกิจปี 2566 มีแนวโน้มเติบโตต่อเนื่อง จากภาพรวมตลาดผลิตภัณฑ์เพื่อสุขภาพ รวมถึงกำลังซื้อผู้บริโภคปรับตัวดีขึ้น โดยแผนการดำเนินธุรกิจปี 2566 บริษัทมุ่งเน้นขยายตลาดนวัตกรรมวัฒนชีวาย้อนวัย ชะลอวัย เพื่อสร้างสังคมชีวี 100 ปีมีสุข โดยทำการตลาดเพื่อเพิ่มจำนวนสมาชิกอย่างต่อเนื่อง จากการบอกต่อจากสมาชิกที่ใช้ผลิตภัณฑ์แล้วได้ผล ซึ่งสมาชิกที่แนะนำเพื่อนเข้าร่วมในสังคมวัฒนชีวา 3 ราย ตามเงื่อนไขของบริษัทจะสามารถใช้นวัตกรรมฟรีไปได้ตลอดทุกเดือน ทั้งนี้บริษัทตั้งเป้ามีสมาชิกครบ 20,000 คน ภายในเดือนกันยายนนี้ ผลักดันยอดขายประมาณ 200 ล้านบาท
ขณะที่นวัตกรรมภูมิคุ้มกันบำบัดมะเร็ง และ HIV ที่มีประสิทธิภาพมากขึ้น ได้ประสบความสำเร็จในการช่วยผู้ประสบปัญหาได้อย่างกว้างขวาง โดยเฉพาะโครงการ Bye Bye HIV ที่ประสบความสำเร็จในการจัดการกับปัญหา HIV ส่งเสริมให้ผู้ติดเชื้อมีคุณภาพชีวิตเป็นปกติ ไม่ต้องพึ่งพายาต้านไวรัสที่มีผลข้างเคียงต่อไป โดยบริษัทตั้งเป้ารายได้เฉพาะนวัตกรรมภูมิคุ้มกันบำบัดเพิ่มขึ้น 20%
สำหรับผลิตภัณฑ์เพื่อสัตว์เลี้ยงยอดขายเพิ่มขึ้นอย่างต่อเนื่อง ตั้งเป้ายอดจำหน่ายในประเทศไทยเพิ่มขึ้น 20% โดยบริษัทวางแผนการส่งออกไปต่างประเทศเพิ่มเติมภายในปี 2566 ด้านพันธมิตรในประเทศจีนที่นำนวัตกรรมวัฒนชีวาและนวัตกรรมภูมิคุ้มกันบำบัดเข้าไปจำหน่าย คาดว่ายอดขายจะเพิ่มขึ้นเมื่อมีการปลดล็อกโควิด-19 อย่างมีนัยสำคัญ
“จากกลยุทธ์และแผนการดำเนินงานของบริษัทในปีนี้ รวมถึงความเชื่อมั่นและการยอมรับของผู้บริโภคที่มีต่อผลิตภัณฑ์มีเพิ่มขึ้นอย่างต่อเนื่อง ส่งผลให้สามารถรักษาฐานลูกค้าและยอดจำหน่ายไว้ได้ ประกอบกับการสื่อสารให้ความรู้เรื่องสุขภาพและข้อมูลผลิตภัณฑ์ได้ตรงกลุ่มเป้าหมาย จึงเชื่อว่าผลประกอบการปีนี้จะสามารถเติบโตได้ตามเป้าหมายที่วางไว้ 30-50% รักษาอัตรากำไรขั้นต้นไม่ต่ำกว่า 80% และสามารถให้ผลตอบแทนสูงสุดให้กับผู้ถือหุ้นได้เช่นเดิม” ศ.ดร.พิเชษฐ์ กล่าว